Priit Põldmäe
Abivallavanem
Rae Vallavalitsus
info@rae.ee 	Teie 19.05.2015 nr 6-1/3738
        18.11.2015 nr 8-8/9898
Meie 01.06.2015 nr 6.2-3/7678
        30.11.2015 nr 6.2-3/17444	

Urvaste külas riigi reservmaa piiriettepanekuga
nr AT0809250048 hõlmatud maale 
vabatahtlike päästjate depoo ning lähiala
detailplaneeringu algatamine

Austatud härra Põldmäe

Olete oma 19.05.2015 kirjaga nr 6-1/3738 pöördunud Maa-ameti poole seisukoha saamiseks Rae vallas Urvaste külas riigi reservmaa piiriettepanekuga nr AT0809250048 hõlmatud maale detailplaneeringu koostamise osas. Kirja lisaks olnud asendiskeemi kohaselt kavandati riigi reservmaale 15 000 m² suurust riigikaitsemaa krunti, millele on planeeritud veekogu (mahuti täitmiseks), tee ja parkimisala ning 500 m² suuruse suurima lubatud ehitusaluse pinnaga kahekorruseline hoone. Lisaks kavandati piki riigi reservmaa lõunaserva 2600 m² suurust transpordimaa krunti kuni Urva kinnistuni. 

Maa-amet on varasemalt oma 01.06.2015 kirjas nr 6.2-3/7678 muuhulgas juhtinud tähelepanu, et riigi reservmaa piiriettepanekuga nr AT0809250048 hõlmatud maa-alal asub Põllumajanduse Registrite ja Informatsiooni Ameti (edaspidi PRIA) põllumassiivide registrisse kantud põllumassiiv (tunnusega 56257079720) ning maa-ala on põllumaana aktiivses kasutuses. Lisaks eelnevale andsime teada, et Maa-ameti hinnangul oleks kohalik omavalitsus pidanud juba Rae valla üldplaneeringu koostamise ajal omama selget arusaama riigi reservmaale tuletõrjeseltsi hoonete kavandamise vajalikkusest. Samas üldplaneeringu joonistele vastavat märget ei tehtud, seega eeldame, et tuletõrje seltsi hoone rajamise huvi puudus. Kuivõrd lähipiirkonnas asub kaks ulatuslikku munitsipaalomandisse antud maa-ala, siis palume kaaluda tuletõrjeseltsi hoone kavandamist Urva või Salutaguse kinnistutele. Lisaks palume selgitada, miks kavandatakse ehitustegevust PRIA põllumassiivile. Palume hoida Maa-ametit kursis kõnealuses küsimuses tehtavate otsustega.

18.11.2015 kirjaga nr 8-8/9898 palute Maa-ameti seisukohta Urvaste küla vabatahtlike päästjate depoo ning lähiala detailplaneeringu koostamise algatamise ning keskkonnamõju strateegilise hindamise (edaspidi KSH) algatamata jätmise eelnõule. Kirjale lisatud asendiskeemi kohaselt ei ole kavandatav lahendus muutunud. Tegemist oleks Rae Vallavolikogu 21.05.2013 otsusega nr 462 kehtestatud Rae valla üldplaneeringut muutva detailplaneeringuga.

Rae Vallavalitsus ei ole vastanud Maa-ameti 01.06.2015 kirjas nr 6.2-3/7678 esitatud ettepanekutele ja küsimustele. Maa-amet ei nõustu käesoleval hetkel Urvaste küla vabatahtlike päästjate depoo ning lähiala detailplaneeringu koostamise algatamise ning KSH algatamata jätmise eelnõuga, kuna oleme endiselt seisukohal, et kohalik omavalitsus peaks esmalt kaaluma kohaliku elu arenguks vajalike objektide kavandamist juba munitsipaalomandis olevatele maaüksustele. Samuti ei ole Maa-ameti hinnangul otstarbekas kavandada hoonestust PRIA põllumassiivile. Palume edastada Maa-ameti 01.06.2015 kirjas nr 6.2-3/7678 palutud selgitused, muuhulgas palume käsitleda miks ei ole kaalutud tuletõrjeseltsi hoone kavandamist Urva või Salutaguse kinnistutele.

Lugupidamisega

(allkirjastatud digitaalselt)

Anne Toom
Peadirektori asetäitja

Kadri Tani 
675 0119 Kadri.Tani@maaamet.ee